Дэд хөтөлбөр батлах тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 20 дугаар зүйлийн 20.1.7 дахь заалт, Монгол улсын Засгийн газрын 2012 оны 101 дүгээр тогтоолыг үндэслэн аймгийн Иргэдийн Төлөөлөгчдийн Хурлын Тэргүүлэгчдээс ТОГТООХ НЬ:

1. “Смарт Дархан” аймгийн дэд хөтөлбөрийг хавсралтаар баталсугай.

2. Хөтөлбөрийг хэрэгжүүлж, үр дүнг жил бүр тайлагнаж ажиллахыг аймгийн Засаг дарга /С.Насанбат/-д үүрэг болгосугай.

ДАРГА Ч.ЦЭНСҮРЭН

Аймгйин ИТХ-ын Тэргүүлэгчдийн

2014 оны 04 дүгээр сарын 21-ний өдрийн 30 дугаар тогтоолын

хавсралт

“СМАРТ ДАРХАН” АЙМГИЙН ДЭД ХӨТӨЛБӨР

**Нэг. Нийтлэг үндэслэл**

Төрийн байгууллагын үйл ажиллагааг ил тод нээлттэй байлгах, төрийн бодлого боловсруулахад иргэдийн оролцоог нэмэгдүүлэх, төрөөс үзүүлж буй үйлчилгээг хүртээмжтэй, түргэн шуурхай иргэдэд хүргэх зорилгоор “Смарт Дархан” хөтөлбөрийг боловсруулж байна.

Монгол Улсын Засгийн газрын 2012 оны 101 дүгээр тогтоолоор батлагдсан “Цахим Засаг” үндэсний хөтөлбөр, Мэдээлэлийн аюулгүй байдлыг хангах тухай үндэсний хөтөлбөр, “Цахим Дархан” аймгийн дэд хөтөлбөр нь энэхүү хөтөлбөрийг боловсруулах үндэслэл болсон.

Дархан-Уул аймгийн Дархан суманд 2010 онд хэрэгжүүлсэн Төрийн хяналтын нэгдсэн сүлжээг бий болгож төрийн 86 байгууллагуудыг холбосон шилэн кабель, Дархан хотын төвд 128 хяналтын камерь, сервер компьютерийг суурилуулсан нь “Цахим Дархан” хөтөлбөрийг хэрэгжүүлэх үндэслэл болсон. Цахим Дархан аймгийн дэд хөтөлбөрийн хүрээнд төрийн байгууллагуудын мэдээлэлийн технологийг сайжруулах, улам бүр эрчимтэй хөгжиж буй мэдээллийн эрин зуунд мэдээллийн аюулгүй байдлыг хангахад анхаарч ажилласан.

Энэхүү хөтөлбөрийг хэрэгжүүлэхдээ цахим засаглалд түлхүү анхаарсанаар иргэдэд ил тод, нээлттэй төрийн үйлчилгээ бий болох нөхцөл бүрдэж, төрийн албаны хүнд суртал, авилгагүй, шуурхай байдал сайжирна.

Цаашид төрийн байгууллагуудыг холбосон нэгдсэн сүлжээг бий болгож, шаардлагатай тоног төхөөрөмжөөр хангах, төрийн байгууллагуудад ашиглагдаж байгаа компютеруудийг шинэчлэх, нэгдсэн программ хангамжийг хөгжүүлсэнээр төрийн байгууллагуудыг үйл ажиллагаа нээлттэй болж, ажлын төлөвлөгөө, гүйцэтгэл, тайлагнах үйл явц шинэ шатанд гарах бүрэн боломжтой болно.

**Хоёр. Нэр томъёоны тодорхойлолт**

2.1. Энэ хөтөлбөрт хэрэглэсэн дараахь нэр томъёог дор дурдсан утгаар ойлгоно:

2.1.1. “Цахим засаг” (Electronic Government, E-Gov) гэж төрийн үйл ажиллагааг иргэдэд ил тод мэдээлэн үйлчилгээг түргэн шуурхай хүргэх, иргэд, аж ахуйн нэгж, төрийн байгууллагын хамтын ажиллагааг хангах, тэдгээрийн оролцоог нэмэгдүүлэх үйл ажиллагаанд мэдээллийн технологи, харилцаа холбооны дэвшилтэт технологийг ашиглах замаар цахим үйлчилгээг тулгуур болгон улс орны дотоод, гадаад харилцаа, засаглалын үйл ажиллагааг оновчтой зохион байгуулах үйл явцыг;

2.1.2. “Мэдээллийн технологийн дэд бүтэц” гэж мэдээллийн сүлжээ, техник (хатуу) болон программ хангамж, мэдээллийн сан, мэдээллийн системийн загвар (зөөлөн) зэргийг;

2.1.3. “Хөдөлгөөнт холбоо” гэж утасгүй зөөврийн харилцаа холбооны төхөөрөмж (гар утас, таблет гэх мэт)-ийг ашиглан мэдээлэл солилцохыг;  
  
2.1.4. “Үүлэн тооцоолол” гэж компьютер болон бусад төхөөрөмж нь программ хангамж, дундын өгөгдөл, мэдээллийг интернэтийн орчинд дамжуулан боловсруулдаг тооцооллыг.

**Гурав. Хөтөлбөрийг хэрэгжүүлэх үндсэн зарчим, хамрах хүрээ, хугацаа**

3.1. Хөтөлбөрийг хэрэгжүүлэхэд дараахь үндсэн зарчмыг баримтална:

     3.1.1. Төрийн байгууллагын төлөвлөлт, гүйцэтгэл, тайлан, хяналтын систем нь нэгдсэн нэг системд хамрагдаж байх

     3.1.2. Лицензтэй программ хангамжийг хэрэглэх

     3.1.3. Төрийн цахим мэдээллийн аюулгүй байдлыг хангасан байх;

     3.1.4. Төрийн байгууллагын мэдээллийн технологийн мэргэжилтний ур чадварыг дээшлүүлэх нэгдсэн бодлоготой байх;

     3.1.5. Төрийн үйлчилгээг цахимжуулах талаар дэмжиж ажиллах

     3.1.6. хөтөлбөрийг хэрэгжүүлэх хөрөнгө оруулалтын нэгдсэн бодлоготой байх.

3.2. Хөтөлбөрийг Дархан-Уул аймгийн нийт нутаг дэвсгэрт төрийн байгууллага, иргэдийг хамруулж хэрэгжүүлнэ.

3.3. Хөтөлбөрийг 2014-2016 онд хэрэгжүүлнэ.

**Дөрөв. Хөтөлбөрийн зорилго, зорилт**

4.1. Төрийн байгууллагыг холбосон мэдээллийн технологийн дэд бүтцийг байгуулан мэдээлэл, харилцаа холбооны технологийн дэвшлийг ашиглах замаар төрийн бодлого боловсруулахад иргэдийн оролцоог нэмэгдүүлэх, төрийн байгууллагын үйл ажиллагаа, үйлчилгээ, мэдээ, мэдээллийг орон зай, цаг хугацаанаас үл хамааран иргэдэд ил тод, нээлттэй, хүртээмжтэй, түргэн шуурхай хүргэж, төрийн ой санамжийг төгөлдөржүүлэх, түүнд суурилсан цахим засгийн үйлчилгээг хөгжүүлэхэд хөтөлбөрийн зорилго оршино.

4.2. Энэхүү хөтөлбөрийн зорилгыг хангахад дараахь зорилтуудыг дэвшүүлж байна:

4.2.1. Нэгдүгээр зорилт: Цахим засгийг хөгжүүлэх бодлого зохицуулалт, хөтөлбөр, төслийг дэмжих

4.2.2. Хоёрдугаар зорилт: Мэдээллийн технологийн дэд бүтцийг хөгжүүлэх;

4.2.3. Гуравдугаар зорилт: Төрийн үйл ажиллагаа, үйлчилгээг цахим хэлбэрт шилжүүлж,  иргэдэд ил тод, нээлттэй, хүртээмжтэй болгох;

4.2.4. Дөрөвдүгээр зорилт: Төрийн албан хаагчдын мэдээллийн технологийн мэдлэг, ур чадварыг дээшлүүлэх, төрийн цахим үйлчилгээг ашиглах мэдлэг иргэдэд олгох.

**Тав. Хөтөлбөрийг хэрэгжүүлэх үйл ажиллагаа**

5.1. Цахим засгийг хөгжүүлэх бодлого зохицуулалт, эрх зүйн орчинг боловсронгуй болгох нэгдүгээр зорилтын хүрээнд дараахь үйл ажиллагааг хэрэгжүүлнэ:

5.1.1. Мэдээллийн аюулгүй байдлыг бүрэн хангасан байх

5.1.2. цахим хэлбэрээр мэдээлэл солилцох, мэдээллийн аюулгүй байдлыг хангах, үйлчилгээний чанарыг сайжруулах, сүлжээний зохион байгуулалтыг боловсронгуй болгох, мэдээлэл хадгалах, хамгаалах, ашиглахтай холбогдсон шаардлагатай стандарт, дүрэм, журмыг боловсруулан батлуулах;

5.1.3. төрийн байгууллагад ашиглагдах программ хангамж, мэдээллийн систем боловсруулах, нэвтрүүлэх, тэдгээрийн мэдээлэл хадгалалт, хамгаалалт, ашиглалт, мэдээллийн технологийн аудит хийх тогтолцоог бий болгох, хүний нөөцийн хөгжлийн талаар баримтлах чиглэл боловсруулан хэрэгжүүлэх;

5.1.4. цахим засгийн үйлчилгээг найдвартай, аюулгүй явуулах программ хангамж, контентийг хөгжүүлэх таатай орчин бүрдүүлэх.

5.2. Мэдээллийн технологийн дэд бүтцийг хөгжүүлэх хоёрдугаар зорилтын хүрээнд дараахь үйл ажиллагааг хэрэгжүүлнэ:

5.2.1 төрийн байгууллагыг холбосон өндөр хурдны өргөн зурвасын сүлжээ байгуулах, өргөтгөх, шинэчлэх, нөөц сүлжээ үүсгэх;

5.2.2. утасгүй өргөн зурвасын сүлжээг бий болгож өргөтгөх үйл ажиллагааг дэмжих;

5.2.3. мэдээллийн нууцлал, хамгаалалтын системийн нэгдсэн төлөвлөлт, дизайн боловсруулж, мэдээллийн аюулгүй байдлыг хангах арга хэмжээг  хэрэгжүүлэх;

5.2.4. технологийн шинэчлэл, үүлэн тооцооллын технологи нэвтрүүлж эхлэх.

5.3. Төрийн үйл ажиллагаа, үйлчилгээг цахим хэлбэрт шилжүүлж, иргэдэд ил тод, нээлттэй, хүртээмжтэй болгох гуравдугаар зорилтын хүрээнд дараахь үйл ажиллагааг хэрэгжүүлнэ:

5.3.1. төрийн байгууллагын вэбсайтын контентийн чанарыг сайжруулж,  тухай бүрт нь баяжилт, шинэчлэлт хийж хэвших;

5.3.2. төрийн байгууллагын дотоод үйл ажиллагааг илүү хяналттай, өндөр бүтээмжтэй болгох зорилгоор  гүйцэтгэлд тулгуурласан үнэлгээний мэдээллийн системийг нэвтрүүлэх;

5.3.3. эрэлт ихтэй, иргэдэд чирэгдэл учруулан ачааллыг үүсгэдэг төрийн үйлчилгээг үе шаттайгаар  цахим хэлбэрт шилжүүлэх;

5.3.4. төрийн үйл ажиллагааны талаар иргэд санал бодлоо чөлөөтэй илэрхийлэх, иргэдийн оролцоог хангах, өргөдөл гомдлыг шуурхай шийдвэрлэх, хариу өгөх цахим үйлчилгээг бий болгох;

5.4. Төрийн албан хаагчдын мэдээллийн технологийн мэдлэг, ур чадварыг дээшлүүлэх, төрийн цахим үйлчилгээг ашиглах мэдлэг иргэдэд олгох дөрөвдүгээр зорилтын хүрээнд дараахь үйл ажиллагааг хэрэгжүүлнэ:

5.4.1. төрийн албан хаагчдад зориулсан мэдээллийн технологийн байнгын сургалт болон мэдлэг, ур чадварыг дээшлүүлж сургалт зохион байгуулах;

5.4.2. мэдээллийн технологийн мэргэжилтэн, мэргэжлийн багш нарын мэдлэг, ур чадварыг олон улсын түвшинд хүргэх, орон нутагт мэргэжлийн боловсон хүчнээр хангах;

5.4.3. төрийн байгууллагад ажиллаж байгаа мэдээллийн технологийн асуудал хариуцсан мэргэжилтний ур чадварыг сайжруулан, тогтвортой ажиллах урамшууллын механизм бий болгох;

5.4.4. мэдээллийн технологийн нарийн мэргэжлийн мэргэжилтэн бэлтгэх, мэргэшүүлэх;

5.4.5. иргэд болон төрийн албан хаагчдад зориулсан цахим сургалтыг төрийн бус байгууллага, хувийн хэвшил, иргэний нийгмийн байгууллагууд, их, дээд сургуулиудтай хамтран зохион байгуулах;

5.4.6. ерөнхий боловсролын болон их, дээд сургуулийн сургалтын  хөтөлбөрт мэдээллийн технологийн  сургалтын агуулгыг нэмэгдүүлэх;

**Зургаа. Хөтөлбөрийн хэрэгжилтийг хангах төрийн байгууллагуудын  
хамтын ажиллагаа, хүлээх үүрэг**

 6.1. Дархан-Уул аймгийн Мэдээлэл технологийн алба нь цахим засгийг хөгжүүлэхэд төрийн байгууллагуудын үйл ажиллагааны харилцан уялдаа,  хамтын ажиллагааны нэгдмэл байдлыг хангах ажлыг зохион байгуулах.

6.2. Орон нутгийн төрийн захиргааны төв байгууллага нь хөтөлбөрт тусгагдсан зорилт, арга хэмжээг хэрэгжүүлэхэд шаардагдах хөрөнгийг жил бүрийн төсвийн төсөлд тусгах,

6.3. Мэдээлэл технологийн алба нь мэдээллийн технологийн чиглэлээр мэргэжилтэн бэлтгэх, мэргэшүүлэх ажлыг зохион байгуулах, судалгаа шинжилгээний ажилд дэмжлэг үзүүлэх.

6.4. Мэдээлэл, шуудан, харилцаа холбоо, технологийн асуудал хариуцсан төрийн захиргааны байгууллага нь “Цахим засаг” үндэсний хөтөлбөрийн хэрэгжилтийг мэргэжил, арга зүйн удирдлагаар хангах,  хөтөлбөрийн хэрэгжилтэд хяналт тавих ажлыг зохион байгуулах, хөтөлбөрийн хэрэгжилтийг хангахад шаардагдах санхүүгийн эх үүсвэрийг шийдвэрлүүлэх.

6.5. орон нутгийн төрийн захиргааны төв байгууллага нь төсөл хөтөлбөрийг ач холбогдол, гарах үр дүнгээр нь эрэмбэлж, хөрөнгө оруулалтын төлөвлөгөөнд тусгах, бусад салбарын төсөл хөтөлбөрийн хөрөнгө оруулалтын төлөвлөгөө, хөгжлийн бодлоготой уялдуулах.

6.6. Төрийн захиргааны бусад байгууллага нь хариуцах асуудлынхаа хүрээнд цахим засгийг хөгжүүлэхэд шаардлагатай үйл ажиллагааг холбогдох байгууллагатай хамтран хэрэгжүүлэх удирдлага, зохион байгуулалтын арга хэмжээ авах,  шаардагдах хөрөнгө оруулалтыг улсын төсөв болон санхүүжилтийн бусад эх үүсвэрт  тусган шийдвэрлүүлэх.

6.7. Сумдын Засаг дарга :

6.7.1. хөтөлбөрийн хэрэгжилтийг хангахад шаардагдах зардлыг орон нутгийн төсөвт тусгах;

6.7.2. хөтөлбөрийн хэрэгжилтийг хангах ажлыг тухайн нутаг дэвсгэрийн хэмжээнд удирдан зохион байгуулж, үр дүнгийн тухай тайланг холбогдох байгууллагад хүргүүлэх.

**Долоо. Удирдлага, хяналт-шинжилгээ, үнэлгээ**

 7.1. Мэдээлэл технологийн алба нь хөтөлбөрийн хэрэгжилтэд хяналт тавин  үнэлгээ хийж, хэрэгжүүлэгч байгууллагуудын үйл ажиллагаатай уялдуулан зохицуулна.

7.2. Мэдээлэл технологийн алба нь хөтөлбөрийн хэрэгжилтийн явц, үр дүнг орон нутгийн төрийн захиргааны төв байгууллагад жил бүр танилцуулж байна.

**Найм. Хөтөлбөрийн санхүүжилт,  хүрэх үр дүн**

 8.1. Хөтөлбөрийг хэрэгжүүлэхэд шаардлагатай хөрөнгийг дараахь эх үүсвэрээс бүрдүүлнэ.

8.1.1. улсын төсвийн хөрөнгө;

8.1.2. орон нутгийн төсвийн хөрөнгө;

8.1.3. хандивлагч орон, олон улсын байгууллагын зээл, тусламжийн хөрөнгө;

8.1.4. олон улсын байгууллагын банк, санхүүгийн байгууллагын зээл, тусламжийн хөрөнгө;

8.1.5. хувийн хэвшлийн хөрөнгө оруулалт;

8.1.6. бусад.

8.2. Хөтөлбөрийн зорилтыг хэрэгжүүлсний үр дүнд 2016 онд дараахь түвшинд хүрсэн байна:

8.2.1. Төрийн байгууллагууд, албан тушаалтан бүр өөрийн ажлыг төлөвлөх, гүйцэтгэх, тайлагнах нэгдсэн системд холбогдож, ажлын уялдаа холбоо сайжирсан байх

8.2.2. Цахим засаглалыг хэрэгжүүлсэнээр нэгдсэн удирдлагаар хангах, мэдээлэлийн урсгалыг хянах

8.2.3. төрийн захиргааны албан хаагчдын мэдээллийн технологийн чиглэлийн ур чадвар сайжирч цахим засгийн үйл ажиллагаа, үйлчилгээг хэрэгжүүлэхэд бэлтгэгдсэн байна;

8.2.4. цахим хэлбэрт шилжих боломжтой төрийн үйлчилгээ цахим хэлбэрт шилжсэн байна;

8.2.5. цахим засгийн үйлчилгээний хэрэглээ өссөн байна;

8.2.6. иргэн бүр цахим засгийн үйлчилгээг хүртэх боломж бүрдсэн байна;

8.2.7. төрийн албан хаагчдын ажлын бүтээмж өснө.

------оОо------